अब वक्त की मांग है कि देश में हर तहसील या उपखंड स्तर पर खेल स्कूल स्थापित किए जाएं, वहां खेल ही प्रमुख पढ़ाई हो और बाकी पढ़ाई का ज्यादा बोझ न हो। इन स्कूलों में ऐसे अत्याधुनिक खेल परिसरों का निर्माण किया जाए जहां खिलाड़ियों को हर सुविधा उपलब्ध हो, जैसी अमेरिका, चीन और रूस जैसे खेलों में अग्रणी देशों के खिलाड़ियों को मिलती हो। इन स्कूलों में उन चुनिंदा प्रतिभाओं को तराशा जाए जिनमें हुनर की कमी न हो। अगर हम 10 -11 साल के बच्चों को लेकर इस तरह से तैयारी करेंगे तो बहुत जल्दी बेहतरीन परिणाम मिलेंगे। इसके अलावा जो खिलाड़ी देश का प्रतिनिधित्व करते हैं उन्हें प्रतिमाह भत्ता या तनवाह मिले तो युवा और उनके परिवार वाले खेलों को भी करियर की तरह देखेंगे जिससे देश में खेल संस्कृति विकसित होगी।